**Noteikumu projekta „Grozījumi Ministru kabineta 2014.gada 23.decembra noteikumos Nr.796 „Noteikumi par rūpnieciskās zvejas limitiem un to izmantošanas kārtību iekšējos ūdeņos”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | 1. Zvejniecības likuma 11.panta 4.1 daļa; 2. Ministru kabineta 2014.gada 23.decembra noteikumu Nr.796 „Noteikumi par rūpnieciskās zvejas limitiem un to izmantošanas kārtību iekšējos ūdeņos” 9.punkts; 3. Ministru kabineta 2016.gada 12.janvāra sēdes protokola Nr.2 32§ 2.punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Ministru kabineta 2014.gada 23.decembra noteikumu Nr.796 „Noteikumi par rūpnieciskās zvejas limitiem un to izmantošanas kārtību iekšējos ūdeņos” (turpmāk – noteikumi) 8.punktu pašvaldības reizi gadā līdz 1.jūlijam valsts zinātniskajā institūtā „Pārtikas drošības, dzīvnieku veselības un vides zinātniskais institūts „BIOR”” (turpmāk − institūts) iesniedz priekšlikumus par iekšējos ūdeņos noteikto zvejas limitu izmaiņām. Institūts mēneša laikā izvērtē iesniegtos priekšlikumus un iesniedz Zemkopības ministrijā (turpmāk – ministrija) zinātniski pamatotu atzinumu (turpmāk – atzinums) par pašvaldību priekšlikumiem zvejas limitu izmaiņām. Ministrija atbilstoši noteikumu 9.punktam apkopo institūta izvērtētos un atbalstītos priekšlikumus par zvejas limitu izmaiņām un iesniedz Ministru kabinetā attiecīgu tiesību akta projektu.  2016.gadā institūts ir saņēmis pašvaldību priekšlikumus par zvejas limitu izmaiņām iekšējos ūdeņos, ir izvērtējis priekšlikumus un sniedzis atzinumus (26.07.2016. Nr.17-1/208 un 05.08.2016. Nr.17-1/212) par attiecīgo zvejas limitu izmaiņu iespējām. Institūta atzinumā atbalstītie Alūksnes, Balvu, Salaspils un Ventspils novada pašvaldības priekšlikumi par zvejas limitu izmaiņām ir iekļauti sagatavotajā noteikumu projektā „Grozījumi Ministru kabineta 2014.gada 23.decembra noteikumos Nr.796 „Noteikumi par rūpnieciskās zvejas limitiem un to izmantošanas kārtību iekšējos ūdeņos”” (turpmāk – noteikumu projekts).  Alūksnes novada pašvaldība ir ierosinājusi aizliegt rūpniecisko zveju Indzera ezerā, lai attīstītu rekreācijas nolūkā veicamās darbības atbilstoši Zvejniecības likuma 16.panta piektajai daļai. Pamatojoties uz institūta atzinumu, noteikumu 1.pielikuma 4.1.apakšpunktu var svītrot, tādējādi atbilstoši noteikumu 3.11.apakšpunktam pašvaldībai Indzera ezerā turpmāk būtu pieejams iedalāmais zivju tīklu limits, kas nepārsniedz 75 metrus. Ievērojot Alūksnes novada pašvaldības ierosinājumu un institūta atzinumu, noteikumu projektā paredzēts svītrot noteikumu 1.pielikuma 4.1.apakšpunktu.  Balvu novada pašvaldība ir ierosinājusi aizliegt rūpniecisko zveju Pērkonu ezerā, lai attīstītu rekreācijas nolūkā veicamās darbības atbilstoši Zvejniecības likuma 16.panta piektajai daļai. Pamatojoties uz institūta atzinumu, noteikumu 1.pielikuma 8.2.apakšpunktu var svītrot, tādējādi atbilstoši noteikumu 3.11.apakšpunktam pašvaldībai Pērkonu ezerā turpmāk būtu pieejams iedalāmais zivju tīklu limits, kas nepārsniedz 75 metrus. Ievērojot Balvu novada pašvaldības ierosinājumu un institūta atzinumu, noteikumu projektā paredzēts svītrot noteikumu 1.pielikuma 8.2.apakšpunktu.  Salaspils novada pašvaldība ir ierosinājusi mainīt nēģu zvejas rīku limitu Daugavā lejpus Rīgas HES, trīs nēģu murdus aizstājot ar trim nēģu tīkliem. Institūta atzinumā teikts, ka zvejas dati par nēģu nozveju ar murdiem un tīkliem 2015.gadā pēc apjoma ir līdzīgi un noteikumu 6.pielikuma 2.punktā varētu izdarīt grozījumus, par trim vienībām samazinot murdu skaitu un par trim vienībām palielinot tīklu skaitu. Ievērojot Salaspils novada pašvaldības ierosinājumu un institūta atzinumu, noteikumu projektā paredzēts noteikumu 6.pielikuma 2.punktā par trim vienībām samazināt murdu skaitu un par trim vienībām palielināt tīklu skaitu Daugavā lejpus Rīgas HES.  Ventspils novada pašvaldība ir ierosinājusi par 4000 m samazināt zivju tīklu limitu Usmas ezerā. Pamatojoties uz institūta atzinumu, var izdarīt grozījumus zivju tīklu limitā Usmas ezeram, samazinot to par 4000 m, tas ir, no 17080 līdz 13080 m. Ievērojot Ventspils novada pašvaldības ierosinājumu un institūta atzinumu, noteikumu projektā paredzēts samazināt zivju tīklu limitu Usmas ezerā par 4000 m.  Burtnieku novada pašvaldība vērsās institūtā ar lūgumu saskaņot pētniecisko programmu “Burtnieku ezera melioratīvā zveja”, kuras pamatā ir Vides risinājumu institūta izstrādātais pētnieciskais darbs. Šajā pētījumā secināts, ka Burtnieku ezers ir hipereitrofs ar lielu barības vielu koncentrāciju, tajā ir liela fitoplanktona biomasa un vasarā dominē toksisku aļģu sugas. Zivju kopējā biomasa ezerā ir ļoti liela. Dominē plaudis, zandarts, asaris un rauda. Ezerā ir liels makšķernieku (zvejnieku) spiediens uz plēsīgajām zivīm, bet mazs – uz plaudi un citām karpveidīgajām zivīm. Pētījuma rezultāti pierāda, ka ūdens kvalitātes uzlabošanos eitrofos ezeros var panākt, samazinot karpveidīgo zivju biomasu par aptuveni 70 %, jo tādējādi būtiski samazinātos aļģu ziedēšana. Pamatojoties uz šo pētījumu, Burtnieku ezerā būtu nepieciešama karpveidīgo zivju melioratīva zveja. Zvejniecības likums paredz iespēju zvejot īpašos nolūkos, ja ar institūtu un Vides aizsardzības un reģionālās attīstības ministriju ir saskaņotas programmas vai projekti. Tomēr minētajā programmā paredzētā karpveidīgo zivju nozveja Burtnieku ezerā plānotajā apjomā nav iespējama, jo noteikumos Burtnieku ezeram ir noteikts kopējais nozvejas apjoma limits 49 tonnas, kurās ir ietverts visu ezerā zvejojamo zivju sugu, tai skaitā karpveidīgo zivju sugu, nozvejas apjoms. Minētajos noteikumos nav paredzēta atšķirīga kārtība zvejai īpašos nolūkos vai šādai zvejai piemērojamais nozvejas apjoma limits. Nebūtu arī lietderīgi noteikt precīzu apjomu, jo šāds limits attiektos tikai uz īslaicīgu programmas īstenošanas periodu. Zvejniecības likuma 16.panta pirmā daļa paredz, ka ministrija, pamatojoties uz zinātniskajām rekomendācijām, pēc saskaņošanas ar Vides aizsardzības un reģionālās attīstības ministriju ir tiesīga uz konkrētu laiku noteikt zvejas tiesību izmantošanu regulējošos pasākumus. lai nodrošinātu zivju resursu saglabāšanu un aizsardzību. Ņemot vērā Burtnieku novada, kā arī citu pašvaldību administratīvajā teritorijā esošo ūdenstilpņu ilgstpējīgas apsaimniekošanas iniciatīvas, tostarp saistībā ar ekoloģisko problēmu risināšanu, noteikumos, ievērojot Zvejniecības likuma 16.panta pirmajā daļā noteikto, būtu nepieciešams ministrijai dot tiesības attiecīgos ūdeņos uz konkrētu laiku zvejai īpašos un zinātniskās izpētes nolūkos paredzēt atsevišķu zivju sugu vai kopējā nozvejas apjoma limitu, kas tiktu noteikts papildus šo noteikumu 9. un 10.pielikumā norādītajam limita apjomam. Tas ļautu izvērtēt katru atsevišķu gadījumu un, rodoties pamatotai nepieciešamībai, paredzēt ūdenstilpei uz konkrētu laiku papildu nozvejas apjoma limitus, lai varētu īstenot gan ezera ekosistēmas uzlabošanai vai zivju resursu atražošanai nepieciešamos, gan arī citus zinātniskos darbus.  Saskaņā ar Ministru kabineta 2016.gada 12.janvāra sēdes protokola Nr.2 32§ 2.punktu Zemkopības ministrijai ir jāizvērtē, jāsagatavo un noteiktā kārtībā jāiesniedz izskatīšanai Ministru kabinetā priekšlikumi noteikumu grozījumiem, kas paredzētu no 2017.gada komerciālajā zvejā noteikt gan kopējo, gan atsevišķu zivju sugu nozvejas apjoma limitu arī citās šo noteikumu 1., 2., 3. un 4.pielikumā minētajās ūdenstilpēs, kurās tas ir nepieciešams, ievērojot institūta zinātnisko pamatojumu šādu limitu noteikšanai. Pamatojoties uz institūta atzinumu (26.07.2016. Nr.17-1/207), kopējais nozvejas apjoma limits un nozvejas apjoma limits atsevišķām zivju sugām būtu jāattiecina tikai uz komerciālo zveju, jo pašpatēriņa zvejā nozvejas apjomu katrā zvejas rīka pārbaudes reizē limitē Ministru kabineta 2007.gada 2.maija noteikumu Nr.295 “Noteikumi par rūpniecisko zveju iekšējos ūdeņos” 26.14.apakšpunkts. Institūts savā atzinumā norāda, ka, salīdzinot noteikumu 1., 2., 3. un 4.pielikuma sarakstā esošos ezerus ar Civillikuma I pielikumā minētajiem ezeriem, no publiskajiem ezeriem, kuros 2015.gadā notika nespecializētā zveja, tika atlasīti ezeri, kuros notika zveja komerciālos nolūkos un kuri nav iekļauti noteikumu 9. pielikumā. Institūts norāda, ka kopumā 2015.gadā bijuši 25 ezeri, kuros varētu noteikt nozvejas apjoma limitu. Vairumā no šiem ezeriem gan kopējais nozvejas apjoms, gan līdaku un zandartu nozveja līdz 1990.gadam tās intensitātes samazināšanās dēļ bijusi lielāka nekā vēlākajos gados. Tāpat kā noteikumu 9.pielikumā iekļautajiem ezeriem, institūts par limita robežām iesaka izvēlēties maksimālo nozveju pēc 1990.gada, kura iegūta, izmantojot pasīvos zvejas rīkus – tīklus un murdus. Ievērojot institūta ierosinājumu, noteikumu 9.pielikuma sarakstu varētu papildināt ar 25 ezeriem, kas atrodas 15 novadu teritorijās.  Institūts savā atzinumā arī uzsvēris, ka, ņemot vērā Ministru kabineta 2016.gada 12.janvāra noteikumu Nr.31 “Grozījumi Ministru kabineta 2014. gada 23. decembra noteikumos Nr. 796 "Noteikumi par rūpnieciskās zvejas limitiem un to izmantošanas kārtību iekšējos ūdeņos"” 1.1.apakšpunktu, būtu ieteicams papildināt noteikumu 9. un 10. pielikuma nosaukumu ar vārdiem “komerciālajā zvejā”. |
| 3. | Projekta izstrādē iesaistītās institūcijas | Noteikumu projekta normas izstrādātas, ievērojot anotācijas pirmās daļas 2. punktā minēto pašvaldību sniegtos priekšlikumus un institūta atzinumus par pašvaldību priekšlikumiem. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Ar Alūksnes, Balvu un Ventspils novada pašvaldības ierosinātajām zvejas limitu izmaiņām trijos ezeros (Indzera ezerā, Pērkonu ezerā, Usmas ezerā) zivju tīklu limits tiks samazināts par 5380 metriem. Vienlaikus jānorāda, ka, pēc zvejas žurnālu datiem, 2015.gadā zvejas limits minētajos ezeros netika pilnībā izmantots un ar zveju nodarbojās 45 pašpatēriņa zvejnieki un 30 zvejnieki komerciālajā zvejā. |
| 2. | Tiesiskā regulējuma ietekme uz tautsaimniecību un administratīvo slogu | Nav attiecināms. |
| 3. | Administratīvo izmaksu monetārs novērtējums | Nav attiecināms. |
| 4. | Cita informācija | Nav attiecināms. |

*Anotācijas III, IV un V* *sadaļa – projekts šīs jomas neskar.*

|  |  |  |
| --- | --- | --- |
| VI. Sabiedrības līdzdalība un komunikācijas aktivitātes | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par Zemkopības ministrijas sagatavoto noteikumu projektu bija pieejama tīmekļa vietnē [www.zm.gov.lv](http://www.zm.gov.lv) no 2016.gada 19. līdz 25.augustam.Plaša noteikumu projekta sabiedriskā apspriešana nav plānota, jo atbilstoši noteikumu 9.punktam ministrija apkopo institūta izvērtētos un atbalstītos pašvaldību priekšlikumus par zvejas limitu izmaiņām un iesniedz Ministru kabinetā atbilstošu tiesību akta projektu. |
| 2. | Sabiedrības līdzdalība projekta izstrādē | Noteikumu projekta izstrādes gaitā notikušas konsultācijas ar priekšlikumus iesniegušajām pašvaldībām un institūtu. Ventspils pašvaldības ierosinājums par zivju tīklu limita samazināšanu Usmas ezeram apspriests Ventspils novada domes Teritorijas un ekonomikas attīstības komitejas un pārējo apvienoto komiteju sēdē, piedaloties Usmas pagasta pārvaldes vadītājam, biedrības “Ventspils makšķernieku klubs”, biedrības “Usmas krasts” un Valsts vides dienesta Ventspils reģionālās pārvaldes pārstāvim. |
| 3. | Sabiedrības līdzdalības rezultāti | Sabiedriskās apspriešanas laikā iebildumi un priekšlikumi par noteikumu projektu netika saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Zemkopības ministrija |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme un institūcijas cilvēkresursiem | Nav attiecināms. |
| 3. | Cita informācija | Nav. |

Zemkopības ministrs J. Dūklavs

28.09.2016. 10:06

1493

Jānis Ābele

67027823, Janis.Abele@zm.gov.lv